Demosthenes (kwa Kigir. Δημοσθένης, Dēmosthénēs; 384-322 KK) alikuwa mwanasiasa na mhubiri maarufu wa Ugiriki ya Kale kutoka mjini Athens. Hotuba zake zinatazamwa kama kilele cha ustadi wa kuhutubia watu katika utamaduni wa Ugiriki. Pia yanatuonyesha mengi kuhusu siasa na utamaduni wa Ugiriki ya Kale katika karne ya 4 KK. Demosthenes alijifunza balagha kwa kusoma hotuba za wahubiri wakuu waliotangulia. Alitoa hotuba zake za kwanza za mahakama alipokuwa na umri wa miaka ishirini. Alipaswa kubishana na walezi wa urithi wake ili kupata kutoka kwao kile kilichosalia cha urithi wake. Anasemekana alifanya mazoezi ya kuhutubia akiweka mawe madogo mdomoni mwake au kwa kwenda hadi ufuko wa bahari na kupazia sauti yake ili ishindane na sauti ya mawimbi. Kwa muda, Demosthenes alijipatia riziki yake kama mwandishi mtaalamu wa hotuba na wakili, akiandika hotuba kwa matumizi katika kesi za binafsi za kisheria. Akiwa na umri wa miaka 21, Demosthenes alichaguliwa kwa kazi ya kamanda wa manowari moja huko Athens. Demosthenes alianza kupenda siasa wakati alipoandika hotuba kwa wengine. Mnamo 354 KK alitoa hotuba zake za kwanza za kisiasa hadharani. Aliendelea kutumia miaka mingi kupinga upanuzi wa athira ya Masedonia katika siasa ya Ugiriki.